b'\n_START_ARTICLE_\nJiaqing\n_START_SECTION_\nVarhaisvuodet\n_START_PARAGRAPH_\nYongyan syntyi Vanhassa kes\xc3\xa4\xc2\xadpalatsissa Pekingist\xc3\xa4 luoteeseen, 8 kilo\xc2\xadmetri\xc3\xa4 kaupungin muurien ulkopuolella. H\xc3\xa4nen nimens\xc3\xa4 kirjoitettiin kiinaksi alun perin \xe6\xb0\xb8\xe7\x90\xb0, mutta sen kirjoitus\xc2\xadasu muutettiin muotoon \xe9\xa1\x92\xe7\x90\xb0, kun h\xc3\xa4nest\xc3\xa4 tuli keisari; nimen ensimm\xc3\xa4inen merkki \xe6\xb0\xb8 vaihdettiin merkiksi \xe9\xa1\x92, jotka molemmat lausutaan Yong, mutta joista ensimm\xc3\xa4inen on yleisemm\xc3\xa4ss\xc3\xa4 k\xc3\xa4yt\xc3\xb6ss\xc3\xa4. T\xc3\xa4m\xc3\xa4n tavan oli ottanut k\xc3\xa4ytt\xc3\xb6\xc3\xb6n h\xc3\xa4nen is\xc3\xa4ns\xc3\xa4 Qianlong, jonka mielest\xc3\xa4 oli vanhan nimitabun vuoksi sopimatonta, ett\xc3\xa4 keisarin yksityisess\xc3\xa4 nimess\xc3\xa4 oli n\xc3\xa4in tavallinen merkki._NEWLINE_Yongyan oli keisari Qianlongin viides\xc2\xadtoista poika. H\xc3\xa4nen \xc3\xa4itins\xc3\xa4 oli Qianlongin Han-kiinalainen jalkavaimo Ling \xe4\xbb\xa4\xe8\xb4\xb5\xe5\xa6\x83/\xe4\xbb\xa4\xe8\xb2\xb4\xe5\xa6\x83), josta tuli keisarin suosikki. H\xc3\xa4n sai kuolemansa j\xc3\xa4lkeen arvo\xc2\xadnimen Keisarinna Xiaoyichun (\xe5\xad\x9d\xe4\xbb\xaa\xe7\xba\xaf\xe7\x9a\x87\xe5\x90\x8e/\xe5\xad\x9d\xe5\x84\x80\xe7\xb4\x94\xe7\x9a\x87\xe5\x90\x8e), kun h\xc3\xa4nen pojastaan tuli keisari. H\xc3\xa4n oli Qingtai (\xe9\xad\x8f\xe6\xb8\x85\xe6\xb3\xb0) -nimisen virka\xc2\xadmiehen poika, jonka Han-kiinalainen suku oli kauan sitten p\xc3\xa4\xc3\xa4ssyt kuulumaan p\xc3\xa4\xc3\xa4\xc2\xadasiassa mant\xc5\xa1uista muodostuneeseen yl\xc3\xa4\xc2\xadluokkaan. Vuonna 1818 keisari Jiaqing julisti \xc3\xa4itins\xc3\xa4 suvun virallisesti mant\xc5\xa1uiksi ja muutti heid\xc3\xa4n kiinalaisen suku\xc2\xadnimens\xc3\xa4 Wei mant\xc5\xa1u\xc2\xadlaiseksi klaanin nimeksi Weigiya._NEWLINE_Sen j\xc3\xa4lkeen kun kaksi Qianlongin itselleen alun perin valitsemaa seuraaja oli varhain kuollut sairauteen, joulukuussa 1773 h\xc3\xa4n valitsi salaisesti seuraajakseen Yongyanin. Vuonna 1789 h\xc3\xa4net nimitettiin ensimm\xc3\xa4isen arvo\xc2\xadluokan prinssiksi nimell\xc3\xa4 Jia (\xe5\x98\x89\xe4\xba\xb2\xe7\x8e\x8b/\xe5\x98\x89\xe8\xa6\xaa\xe7\x8e\x8b)._NEWLINE_Valtakautensa lopulla keisari Qianlong toimi l\xc3\xa4heisess\xc3\xa4 yhteis\xc2\xadty\xc3\xb6ss\xc3\xa4 mant\xc5\xa1ulaisen Heshen-nimisen ministerin kanssa. Prinssi Jia vihasi Hesheni\xc3\xa4, koska t\xc3\xa4m\xc3\xa4 oli hyvin korrup\xc2\xadtoitunut ja k\xc3\xa4ytti valta-asemaansa v\xc3\xa4\xc3\xa4rin, ja h\xc3\xa4n vannoi rankaise\xc2\xadvansa ministeri\xc3\xa4 heti tultuaan keisariksi.\n_START_SECTION_\nNousu valtaistuimelle\n_START_PARAGRAPH_\nLokakuussa 1795, hallitsijakautensa 60. vuotena keisari Qianlong ilmoitti aikovansa luopua kruunusta prinssi Jian hyv\xc3\xa4ksi, sill\xc3\xa4 h\xc3\xa4n ei pit\xc3\xa4nyt sopivana hallita kauemmin kuin iso\xc2\xadis\xc3\xa4ns\xc3\xa4, keisari Kangxi oli hallinnut. Helmikuussa 1796 prinssi Jia nousi valta\xc2\xadistuimelle ja otti hallitsija- ja aika\xc2\xadkausi\xc2\xadnimen Jiaqing (kiin. \xe5\x98\x89\xe6\x85\xb6, mant\xc5\xa1uksi \xe1\xa0\xb0\xe1\xa0\xa0\xe1\xa1\xb3\xe1\xa0\xb4\xe1\xa1\xa0\xe1\xa0\xa9\xe1\xa1\xa4\xe1\xa0\xa0 \xe1\xa1\xb6\xe1\xa1\x9d\xe1\xa0\xa9\xe1\xa1\xa7\xe1\xa1\x9d\xe1\xa0\xa8, saicungga feng\xc5\xa1en). Muutaman seuraavan vuoden Jiaqing kuitenkin hallitsi keisarina vain nimellisesti. P\xc3\xa4\xc3\xa4t\xc3\xb6kset teki h\xc3\xa4nen is\xc3\xa4ns\xc3\xa4 Qianlong, jolla oli nyt arvonimi Taishang Huang ("t\xc3\xa4ysinpalvellut keisari")._NEWLINE_Sen j\xc3\xa4lkeen kun h\xc3\xa4nen is\xc3\xa4ns\xc3\xa4 helmi\xc2\xadkuussa 1799 kuoli, keisari Jiaqing otti hallituksen johdon omiin k\xc3\xa4siins\xc3\xa4 ja asetti Heshenin syytteeseen. H\xc3\xa4nt\xc3\xa4 syytettiin korruptiosta ja vallan v\xc3\xa4\xc3\xa4rin\xc2\xadk\xc3\xa4yt\xc3\xb6st\xc3\xa4. H\xc3\xa4n menetti kaikki arvo\xc2\xadnimens\xc3\xa4 ja kaiken omaisuutensa ja h\xc3\xa4nen k\xc3\xa4skettiin tehd\xc3\xa4 itsemurha. Heshenin mini\xc3\xa4, prinsessa He Xiao, uuden keisarin sisar, v\xc3\xa4lttyi rangaistukselta ja sai omakseen osan Heshenin varoista._NEWLINE_Jiaqingin hallitsijakaudella valtakunta alkoi rappeutua ja kohtasivat sis\xc3\xa4iset levottomuudet, ennen kaikkea laaja-alaiset Valkoisen lootuksen (1796\xe2\x80\x931804) ja Miao-kapinat (1795\xe2\x80\x931806). Jiaqing yritti kykyjens\xc3\xa4 mukaan rauhoittaa valtakunnan ja kukistaa kapinat. H\xc3\xa4nen tavoitteenaan oli palauttaa Kiinalle sellainen hyvin\xc2\xadvointi ja mahti\xc2\xadasema kuin sill\xc3\xa4 oli ollut 1700-luvulla. Muutamat Kiinan aikaisemmin valloittamat alus\xc2\xadmaat kuitenkin irrottuivat sen yhteydedest\xc3\xa4. Valtion kassakin tyhjeni, ja muutoinkin maan taloudellinen asema heikkeni, osittain siit\xc3\xa4 syyst\xc3\xa4, ett\xc3\xa4 hopea virtasi maasta ulos, kun kiina\xc2\xadlaiset ostivat sill\xc3\xa4 yh\xc3\xa4 enemm\xc3\xa4n Britti\xc2\xadl\xc3\xa4isest\xc3\xa4 Intiasta sala\xc2\xadkuljetettua oopiumia.\n_START_SECTION_\nMurhayritykset\n_START_PARAGRAPH_\nKeisarillisen Qing-suvun j\xc3\xa4senet yrittiv\xc3\xa4t kahdesti murhata keisari Jiaqingin, vuosina 1803 ja 1813. Murha\xc2\xadyrityksiin syyllistyneet prinssit teloitettiin, ja satoja muita keisari\xc2\xadsuvun j\xc3\xa4seni\xc3\xa4 karkotettiin maasta.\n_START_SECTION_\nKristinuskon vastustus\n_START_PARAGRAPH_\nQingin suuressa lakikoelmassa oli s\xc3\xa4\xc3\xa4nn\xc3\xb6s, jonka otsikkona oli "Noitia ja velhoja koskevia kieltoja" (\xe7\xa6\x81\xe6\xad\xa2\xe5\xb8\xab\xe5\xb7\xab\xe9\x82\xaa\xe8\xa1\x93). Vuonna 1811 siihen lis\xc3\xa4ttiin lause, jossa mainittiin kristinusko. Sit\xc3\xa4 muutettiin vuosina 1815, jolloin my\xc3\xb6s katoliset l\xc3\xa4hetyssaarnaajat karkotettiin, ja 1817. Daoguangin aikana vuonna 1839 se sai lopullisen muotonsa, jossa se oli voimassa, kunnes se Tongzhin aikana vuonna 1870 kumottiin. _NEWLINE_S\xc3\xa4\xc3\xa4d\xc3\xb6ksen mukaan eurooppalaiset, jotka yrittiv\xc3\xa4t levitt\xc3\xa4\xc3\xa4 katoli\xc2\xadsuutta kiinalaisten ja mant\xc5\xa1ujen keskuuteen, oli tuomittava kuolemaan. Uskostaan kiinni pit\xc3\xa4neet kristityt l\xc3\xa4hetettiin Xinjiangin islamilaisiin kaupunkeihin, jossa he joutuivat paikallisten muslimi\xc2\xadjohtajien ja beiden orjiksi.\n_START_SECTION_\nKuolema ja hautaus\n_START_PARAGRAPH_\nKeisari Jiaqing kuoli 2. syyskuuta 1820 Rehen (Jeholin) palatsissa 230 kilo\xc2\xadmetri\xc3\xa4 Pekingist\xc3\xa4 koilliseen, miss\xc3\xa4 keisarihovilla oli kes\xc3\xa4asunto. Qing-dynastian virallinen historia\xc2\xadteos ei kerro kuolin\xc2\xadsyyt\xc3\xa4. Er\xc3\xa4iden tietojen mukaan h\xc3\xa4neen olisi osunut salama, mutta toisen teorian mukaan h\xc3\xa4n kuoli halvaukseen, sill\xc3\xa4 h\xc3\xa4n oli varsin lihava. H\xc3\xa4nt\xc3\xa4 seurasi hallitsijana h\xc3\xa4nen toinen poikansa, keisari Daoguang._NEWLINE_Jiaqing haudattiin l\xc3\xa4ntisiin Qing-hautoihin, 120 kilo\xc2\xadmetri\xc3\xa4 Pekingist\xc3\xa4 lounaaseen, Changlingin mausoleumi\xc2\xadkompleksiin.'